Poštovani dopredsjedavajući Vijeća ministara i ministre odbrane, gospodine Helez,

Poštovana gospodo Đulić i Rašidović.

Poštovani predstavnici zakonodavne i izvršne vlasti svih nivoa,

Poštovani predstavnici udruženja proisteklih iz Narodno-oslobodilačke borbe i odbrambeno oslobodilačkog rata,

Poštovane sugrađanke i sugrađani,

Poštovani prisutni,

Srdačno vas pozdravljam u ime Grada Goražda i lično ime.

Nalazimo se danas na rijeci Dini, velikoj a možda i najvećoj masovnoj grobnici za Bošnjake. Upravo sa ovog mjesta želim da uputim tri poruke.

- **Nikada ne smijemo zaboraviti nedužno stradanje,** patnju i bol koju su ljudi sa ovih prostora prije svega Goraždani, ali i ostali sa prostora Gornje-drinske regije pretrpjeli kako u Drugom svjetskom ratu 1941-1945. godina tako i u periodu odbrambeno-oslobodilačkog rata 1992-1995. godine, **samo zato što** imaju imena koja su različita od imena zločinaca, zato što se mole Bogu u skladu sa pravilima svoje vjere i što vole i brane svoj Grad.

- **Goražde i Goraždani** **su pokazali i dokazali da su susretljivi, dobronamjerni, poduzetni i prijateljski nastrojeni,** prema svim dobronamjernim ljudima i narodima širom svijeta bez obzira na patnju, stradanje i bol koji su pretrpljeli kroz historiju.

Mi ovdje u Goraždu smo svjesni da obrazovanje, saradnja, poduzetništvo, prijateljstvo, ljubav i uvažavanje različitosti nema valjanu alternativu i u tom pravcu i djelujemo.

Svim dobronamjernim ljudima širom svijeta želim dobrodošlicu u Goražde.

- **Goražde je herojski grad.** Svoje herojstvo je iskazao ne samo u proteklom odbrambeno-oslobodilačkom ratu kada je ostao i opstao kao jedini nepokoreni, slobodarski grad na Drini tako i u Drugom svjetskom ratu kada je 26. januara 1942. godine oslobođen.

Oslobađanjem Goražda 1942. godine od strane Narodno-oslobodilačke vojske prestala ili su znatno smanjenjena stradanja i patnje Goraždana koje su im svakodnevno nanosile kvislinške četničke falange Draže Mihajlovića ali i pripadnici drugih zločinačkih formacija. Ovu historijsku činjenicu nikada ne smijemo zaboraviti i stoga je važno da **njegujemo kulturu sjećanja** jer samo na taj način apelujemo ali i garantujemo da se stradanje nevinih ljudi na ovim prostorima nikada ne ponovi.

U tom zadatku posebnu ulogu imamo Mi - izabrani i imenovani funkcionera jer nam je posebna obaveza da stvaramo poticajno okruženje za razvoj kulture sjećanja. Današnje obilježavanje je važan korak u tom pravcu.

Hvala svim borcima koji su oslobodili Goražde 26. januara 1942. godine.

Hvala svim svim pripadnicima Armije i MUP-a Republike Bosne i Hercegovine koji su odbranili Goražde u periodu 1992-1995. godina.

Hvala svim građanima Goražda koji su svojim načinom života u opkoljenom Goraždu podržali odbranu Goražda 1992-1995. godine.

Hvala svima vama koji ste danas tu i tako njegujete kulturu sjećanja. Živjelo Goražde.

Hvala za pažnju.